ai4bharat/Pralekha huggingface dataset:
माहिती आणि प्रसारण मंत्रालय
इफ्फी-53 महोत्सव उपस्थितांसाठी अविस्मरणीय अनुभव ठरेल असा माहिती आणि प्रसारण राज्य मंत्री डॉ. एल. मुरुगन यांना विश्वास
“यंदाच्या वर्षी भारतीय आणि आंतरराष्ट्रीय विभागांमधील प्रवेशिकांची विक्रमी संख्या या महोत्सवाची जागतिक स्तरावरील वाढती लोकप्रियता दर्शवत आहे”
गोवा/मुंबई, 19 नोव्हेंबर 2022
गोव्यामध्ये उद्या, 20 नोव्हेंबर , 2022 रोजी सुरु होत असलेल्या 53 व्या इफ्फी अर्थात भारतीय आंतरराष्ट्रीय चित्रपट महोत्सवासाठी आलेले पाहुणे आणि प्रतिनिधींचे माहिती आणि प्रसारण राज्य मंत्री डॉ. एल मुरुगन यांनी स्वागत केले आहे.
इफ्फी महोत्सवासाठी दर वर्षी येणाऱ्या प्रवेशिकांची गुणवत्ता आणि संख्या सातत्त्याने वाढत आहे ,याबद्दल त्यांनी आनंद व्यक्त केला आहे. मुरुगन म्हणाले की “यंदाच्या वर्षी भारतीय आणि आंतरराष्ट्रीय विभागांमधील प्रवेशिकांची विक्रमी संख्या महोत्सवाची जागतिक स्तरावरील वाढती लोकप्रियता दर्शवत आहे.”
त्यांनी सध्याच्या आणि उदयोन्मुख चित्रपट प्रेमींसाठी माहिती दिली की, इफ्फीने सर्व प्रकारच्या शैली, संकल्पना आणि सामाजिक भाष्य करणाऱ्या चित्रपटांचे आकर्षक पॅकेज तयार केले आहे. “महोत्सवात मास्टरक्लासेस आणि कार्यशाळांचे शैक्षणिक पॅकेज देखील सादर केले जाईल.”
इफ्फी-53, सर्व उपस्थितांसाठी एक अविस्मरणीय अनुभव ठरेल, असा विश्वास त्यांनी व्यक्त केला .PIB Mumbai | S.Kane/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 116
पंतप्रधान कार्यालय
पंतप्रधान मोदी आणि मालदीवच्या राष्ट्रपतींनी व्हिडिओ कॉन्फरन्सिंगद्वारे मालदीवमध्ये विकास प्रकल्पांचे संयुक्तपणे केले उद्घाटन
नवी दिल्ली, 4 डिसेंबर 2019
पंतप्रधान नरेंद्र मोदी आणि मालदीवचे राष्ट्रपती इब्राहिम मोहम्मद सोलिह यांनी आज व्हिडिओ कॉन्फरन्सिंगद्वारे मालदीवमधल्या अनेक प्रमुख विकास प्रकल्पांचे संयुक्तपणे उद्घाटन केले.
मेक इन इंडिया अंतर्गत तयार करण्यात आलेली कामियाब ही तटरक्षक नौका मालदीवला भेट देणे, रूपे कार्डचा शुभारंभ, मालेला एलईडी दिव्यांनी उजळून टाकणे, उच्च प्रभाव असलेले समुदाय विकास प्रकल्प, मत्स्य प्रक्रिया प्रकल्पांचा यात समावेश होता.
मालदीवचे राष्ट्रपती म्हणून एक वर्षाचा कार्यकाळ पूर्ण केल्याबद्दल राष्ट्रपती सोलिह यांचे अभिनंदन करताना पंतप्रधान म्हणाले की, भारत-मालदीव संबंधांसाठी हे महत्वाचे वर्ष होते. भारताच्या शेजारी प्रथम धोरणामुळे तसेच मालदीवच्या भारत प्रथम धोरणामुळे सर्वच क्षेत्रात द्विपक्षीय सहकार्य मजबूत झाले आहे असे पंतप्रधान म्हणाले.
कामियाब या जलद तटरक्षक नौकेबाबत बोलताना पंतप्रधान म्हणाले की यामुळे मालदीवची सागरी सुरक्षा वाढवण्यात तसेच नील अर्थव्यवस्था आणि पर्यटनाला प्रोत्साहन देण्यात मदत होईल.
द्वीपसमूहांवर राहणाऱ्यांच्या उपजीविकेला मदत करण्यासाठी उच्च प्रभाव असलेल्या समुदाय विकास प्रकल्पांच्या माध्यमातून करण्यात आलेल्या भागीदारीबद्दल पंतप्रधानांनी आनंद व्यक्त केला.
जनतेमधील संबंध हे उभय देशांदरम्यानच्या दृढ संबंधांच्या प्रमुख बाबींपैकी एक बाब असल्याचे पंतप्रधानांनी नमूद केले. यासंदर्भात ते म्हणाले की मालदीवमध्ये भारतीय पर्यटकांची संख्या दुपटीहून अधिक वाढली आहे. या आठवड्यात दिल्ली, मुंबई आणि बंगळुरू इथून 3 थेट विमानसेवा सुरू करण्यात आल्या. रुपे कार्ड सेवा सुरू झाल्यामुळे मालदीवला भेट देणाऱ्या भारतीय पर्यटकांची संख्या आणखी वाढेल असे पंतप्रधान म्हणाले.
हुलहुलमाले येथे कर्करोग रुग्णालय आणि क्रिकेट स्टेडियम उभारण्याबाबत सरकार काम करत असून 34 बेटांवर पाणी आणि स्वच्छता प्रकल्पाचे काम लवकरच सुरू होईल असे पंतप्रधान म्हणाले.
लोकशाही आणि विकास मजबूत करण्यासाठी मालदीवबरोबर भागीदारी सुरू ठेवण्याप्रती वचनबद्ध असल्याचा पुनरूच्चार पंतप्रधानांनी केला. हिंद महासागर क्षेत्रात शांतता आणि सुरक्षा स्थापित करण्यासाठी उभय देश सहकार्य वृद्धींगत करतील असे पंतप्रधान म्हणाले.
B.Gokhale/S.Kane/P.Kor
(Visitor Counter : 76
पंतप्रधान कार्यालय
पंतप्रधानांनी हरि मंदिराला भेट दिली आणि ओरकंडी येथे समुदायाच्या स्वागत समारंभाला उपस्थित राहिले
नवी दिल्ली, 27 मार्च 2021
पंतप्रधान नरेंद्र मोदी यांनी दोन दिवसांच्या बांगलादेश दौर्याच्या आजच्या दुसर्या दिवशी ओरकंडीच्या हरि मंदिरात पूजा-अर्चा केली आणि आदरणीय ठाकूर कुटुंबाच्या वंशजांशी संवाद साधला.
पंतप्रधानांनी ओरकंडी येथे मातुआ समाजाच्या प्रतिनिधींना संबोधित केले, इथूनच श्री श्री हरि चंद ठाकूरजींनी सामाजिक सुधारणांचा पवित्र संदेश प्रसारित केला होता. पंतप्रधानांनी अधोरेखित केले की भारत आणि बांगलादेश या दोन्ही देशांना आपल्या विकास आणि प्रगतीतून संपूर्ण जगाची प्रगती पहायची आहे. जगात अस्थिरता, दहशतवाद आणि अशांततेऐवजी स्थैर्य, प्रेम आणि शांतता दोन्ही देशांना हवी आहे. तीच मूल्ये आपल्याला श्री श्री हरिचंद ठाकूरजी यांनी दिली होती.
पंतप्रधान म्हणाले की, आज भारत 'सबका साथ, सबका विकास आणि सबका विश्वास' या मंत्राने पुढे वाटचाल करत आहे आणि त्यामध्ये बांगलादेश 'शोहोजत्री' आहे. त्याचबरोबर, बांगलादेश जगासमोर विकास आणि परिवर्तनाचे भक्कम उदाहरण सादर करत आहे आणि या प्रयत्नांमध्ये भारत बांगलादेशचा 'शोहोजत्री ' आहे.
पंतप्रधानांनी ओरकंडी येथे मुलींसाठी विद्यमान माध्यमिक शाळेचा दर्जा उंचावणे तसेच प्राथमिक शाळा सुरू करण्यासह अनेक घोषणा केल्या. श्री श्री हरिचंद ठाकूर यांच्या जयंतीनिमित्त ‘बरुनिस्नान’ मध्ये सहभागी होण्यासाठी भारतातून दरवर्षी मोठ्या संख्येने लोक ओरकंडी येथे येतात. त्यांचा प्रवास सुलभ करण्यासाठी आणखी प्रयत्न केले जातील, असेही पंतप्रधानांनी नमूद केले.S.Tupe/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
विज्ञान आणि तंत्रज्ञान मंत्रालय
केंद्रीय मंत्री डॉ जितेंद्र सिंह यांनी रुग्णसेवेच्या बदलत्या गरजा पूर्ण करण्यासाठी आणि उपलब्ध अत्याधुनिक निदान आणि उपचार पद्धतींचा सर्वोत्तम वापर करण्यासाठी कृत्रिम तंत्रज्ञान , क्वांटम आणि इतर नवीन तंत्रज्ञानाच्या मदतीने वैद्यकीय कौशल्य वाढवण्याचा मांडला प्रस्ताव
"प्रतिबंधात्मक आरोग्य सेवा @2047 च्या भारताचे भावी शिल्पकार असलेल्या युवकांची उर्जा टिकवून ठेवण्यास मदत करेल"
केंद्रीय मंत्री डॉ जितेंद्र सिंह यांनी रुग्णसेवेच्या बदलत्या गरजा पूर्ण करण्यासाठी आणि उपलब्ध अत्याधुनिक निदान आणि उपचार पद्धतींचा सर्वोत्तम वापर करण्यासाठी कृत्रिम बुद्धिमत्ता, क्वांटम आणि इतर नवीन तंत्रज्ञानासह वैद्यकीय कौशल्य वाढवण्याचा प्रस्ताव सुचवला आहे. डॉ जितेंद्र सिंह बंगळुरू येथील रामय्या वैद्यकीय महाविद्यालयात नॅशनल अॅकॅडमी ऑफ मेडिकल सायन्सेस ,एनएएमएस च्या 63 व्या वार्षिक दीक्षांत समारंभाला संबोधित करत होते.
विशेषत: तरुण व्यावसायिकांमध्ये नियमितपणे कौशल्य विकासावर भर देत, प्रसिद्ध मधुमेहतज्ञ आणि वैद्यकीय शाखेचे प्राध्यापक असलेले डॉ. जितेंद्र सिंह म्हणाले की, पंतप्रधान नरेंद्र मोदी यांच्या नेतृत्वाखाली भारत प्रतिबंधात्मक आणि एकात्मिक आरोग्य सेवेमध्ये अग्रेसर राहिला आहे. देशातील सर्व नागरिकांना प्रतिबंधात्मक आरोग्य सेवा देण्यासाठी एनएएमएस सारख्या व्यावसायिक वैद्यकीय संस्था आणि सरकार एकत्र येऊ शकतात असे ते म्हणाले.
गेल्या 9 वर्षांत भारत हे एक किफायतशीर वैद्यकीय उपचारांचे ठिकाण बनले आहे आणि 2014 मध्ये पंतप्रधान नरेंद्र मोदी यांनी पदभार स्वीकारल्यापासून केलेल्या अनेक पथदर्शी आरोग्य सेवाविषयक सुधारणा आणि सक्षम तरतुदींमुळे हे शक्य झाले आहे असे डॉ जितेंद्र सिंह म्हणाले.
आरोग्य सेवेला मोदी सरकारचे सर्वोच्च प्राधान्य असल्याचे डॉ जितेंद्र सिंह यांनी नमूद केले.
लोकांचे आयुर्मान वाढल्यामुळे अमृत काळात भारताला दुहेरी आव्हानांचा सामना करावा लागेल असे डॉ. जितेंद्र सिंह म्हणाले.
“70% पेक्षा जास्त लोकसंख्या 40 वर्षांपेक्षा कमी वयाची आहे. एकीकडे भारतात युवा लोकसंख्येची मोठी टक्केवारी आहे आणि दुसरीकडे आपल्याकडे वृद्धांची संख्या वाढत आहे. त्यामुळे , रोगांचा प्रसार रोखण्याचे तसेच वयोमानानुसार मर्यादित होणाऱ्या क्षमतांवर देखील लक्ष ठेवण्याचे दुहेरी आव्हान आपल्यासमोर आहे,” असे ते म्हणाले.
अर्थ मंत्रालय
सहकारी संस्था वैकल्पिक किमान कर 15% तर अधिभार 7% या घटलेल्या दराने भरणार
करविषयक नवी प्रोत्साहने आयएफएससी आकर्षक करतील
शोध आणि सर्वेक्षणादरम्यान आढळलेल्या अघोषित संपत्तीवर कर चुकवण्यासाठी तोटा 'सेट ऑफ' करण्याच्या पद्धतीला परवानगी नाही
नवी दिल्ली, 1 फेब्रुवारी 2022
सहकारी संस्था आणि कंपन्या यांना समान संधी उपलब्ध करून देण्याच्या दृष्टीने सहकारी संस्थांसाठीचा वैकल्पिक किमान कर सध्याच्या 18.5 टक्यावरून कमी करत 15 टक्के करण्याचा प्रस्ताव सरकारने ठेवल्याचे केंद्रीय वित्त मंत्री निर्मला सीतारामन यांनी आज 2022-23 साठीचा केंद्रीय अर्थसंकल्प संसदेत सादर करताना जाहीर केले. एकूण उत्पन्न 1 कोटीपेक्षा जास्त आणि 10 कोटीरुपयांपर्यंत असलेल्या सहकारी संस्थाचा अधिभार सध्याच्या 12 टक्यावरून 7 टक्के करण्याचा प्रस्ताव असल्याचेही त्यांनी सांगितले.
नव्याने स्थापन झालेल्या उत्पादन आस्थापनांना प्रोत्साहन
जागतिक स्पर्धात्मक व्यावसायिक वातावरण निर्मितीसाठी विशिष्ट नव्याने स्थापन झालेल्या देशांतर्गत उत्पादन कंपन्यांसाठी 15 टक्के कराचे सवलतीचे कर धोरण सरकारकडून लागू करण्यात आल्याचे वित्तमंत्र्यांनी सांगितले.
आयएफएससीला प्रोत्साहन
आयएफएससीला प्रोत्साहन देण्यासाठी, 'ऑफशोर डेरीव्हेटीव्ह इंस्ट्रूमेंट किंवा 'ऑफशोर बँकिंग' युनिटने जारी केलेल्या 'ओव्हर द काउंटर डेरिवेटिव'मधून अनिवासींचे उत्पन्न, रॉयल्टी, जहाज भाडेपट्टीवर दिल्याने आलेले व्याज, आयएफएससी मधल्या पोर्टफोलियो व्यवस्थापनातून प्राप्त उत्पन्न इ. काही अटींवर कर मुक्त राहील.
उद्गम कर तरतुदींचे सुसूत्रीकरण
व्यवसायाला प्रोत्साहन देण्याच्या धोरणा अंतर्गत, व्यवसाय प्रतिष्ठानांची आपल्या एजंटला लाभ देण्याची प्रवृत्ती असते, मात्र त्या एजंटसाठी ते लाभ करपात्र असतात; अशा व्यवहारांचा मागोवा घेण्यासाठी लाभ देणाऱ्या व्यक्तीला कर वजावटीचा सरकारचा प्रस्ताव आहे, यासाठी वित्तीय वर्षात अशा लाभाचे मूल्य 20,000 रुपयांपेक्षा जास्त असावे.
कर चुकवेगिरीला प्रतिबंध
शोध आणि सर्वेक्षण कारवाईदरम्यान आढळलेल्या अघोषित संपत्तीवर कर चुकवण्यासाठी तोटा सेट ऑफ करण्याच्या पद्धतीला परवानगी न देण्याचा असा सरकारचा प्रस्ताव आहे. अनेक प्रकरणामध्ये अघोषित उत्पन्न सापडल्यानंतर, तोटा 'सेट ऑफ' करून कर चुकवला जातो, असे आढळून आले आहे, याकडे वित्त मंत्र्यांनी लक्ष वेधले. या प्रस्तावामुळे सुस्पष्टता येईल आणि कर चुकवेगिरीला आळा बसेल असे वित्तमंत्र्यांनी सांगितले.
S.Pophale/N.Chitale/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 274
संरक्षण मंत्रालय
कोविड-19 प्रादुर्भावाचा सामना करण्यासाठी संरक्षणमंत्री राजनाथ सिंग यांनी विशेष तरतुदींचा नियम वापरून सैन्यदलांना प्रदान केले आपत्कालीन वित्तीय अधिकार
कोरोना परिस्थितीचा सामना सैन्यदलांना अधिक सक्षमपणे करता येण्यासाठी, संरक्षणमंत्री राजनाथ सिंग यांनी विशेष तरतुदींचा वापर करत आज 30 एप्रिल 2021 रोजी त्यांना आपत्कालीन वित्तीय अधिकार प्रदान केले. या अधिकारांमुळे फॉर्मेशन कमांडर्सना विलगीकरण सुविधा / रुग्णालये सुरु करण्यास मदत होईल तसेच विविध सामुग्रीची खरेदी अथवा दुरुस्ती करता येईल. याशिवाय, या साथरोगाचा सामना करण्यासाठी सध्या सुरु असलेल्या विविध सेवा आणि कार्यांसाठी पुरेशी तरतूदही करता येईल.
या अधिकारान्वये सैन्यदलांचे उपप्रमुख, चीफ ऑफ इंटिग्रेटेड डीफेन्स स्टाफ , यांच्यापासून ते कर्मचारी समिती प्रमुखांच्या अध्यक्षांपर्यंत  आणि जनरल ऑफिसर कमांडिंग इन चीफ यांच्यासह तिन्ही सैन्यदलाच्या सर्व समवर्ती अधिकाऱ्यांना पूर्ण अधिकार देण्यात आले आहेत. तर कोअर कमांडर / एरिया कमांडर याना प्रत्येक केसमागे 50 लाखांपर्यंत, डिव्हिजन कमांडर / सब एरिया कमांडर आणि समवर्ती अधिकारी याना प्रत्येक केसमागे 20 लाखांपर्यंतचे अधिकार देण्यात आले आहेत. सुरुवातीला 1 मे ते 31 जुलै 2021 या तीन महिन्यांसाठी हे अधिकार दिले गेले आहेत. गेल्या आठवड्यात सैन्यदलांतील वैद्यकीय अधिकाऱ्यांना दिलेल्या आपत्कालीन अधिकारांव्यतिरिक्त हे अधिकार लागू राहतील.
कोविड-19 ची साथ सुरु झाल्यावर गेल्यावर्षीही सैन्यदलांना आपत्कालीन अधिकार देण्यात आले होते. परिस्थिती जलदगतीने व प्रभावीपणे हाताळण्यासाठी सैन्यदलांना याची मदत झाली होती.
वाणिज्य आणि उदयोग मंत्रालय
केंद्रीय मंत्री पीयूष गोयल यांनी विशेष बैठकीच्या सत्रात हिंद-प्रशांत प्रदेशातील देशांच्या व्यापार मंत्र्यांना केले संबोधित
नवी दिल्ली, 7 जुलै 2021
केंद्रीय वाणिज्य आणि उद्योग, रेल्वे, ग्राहक व्यवहार आणि अन्न व सार्वजनिक वितरण मंत्री पीयूष गोयल यांनी आज हिंद-प्रशांत प्रदेशातील व्यापारी समुदायाला या भागातील विकास, व्यापार आणि प्रगतीला उत्तेजन देण्यासाठीच्या प्रयत्नांमध्ये सक्रीय सहभाग घेण्यासाठी आमंत्रित केले. “सामायिक समृद्धीसाठीचा आराखडा विकसित करताना” या विषयावर हिंद-प्रशांत प्रदेशातील देशांच्या व्यापार मंत्र्यांसोबत झालेल्या भारतीय उद्योग महासंघाच्या  विशेष बैठकीत बीजभाषण करताना ते म्हणाले की, भारताच्या आतापर्यंतच्या उद्योगविषयक कामगिरीमुळे येत्या काळात भारत हा आपला सर्वात नैसर्गिक आणि सर्वात विश्वसनीय सहयोगी असेल हा विश्वास आपल्या मित्र देशांमध्ये निर्माण होईल.
गोयल म्हणाले की जेव्हा आपण सामायिक समृद्धीबद्दल चर्चा करतो तेव्हा “सामायिक समृद्धी मिळविणे हे सामायिक वचनबद्धतेशिवाय अशक्य आहे” हे आपण लक्षात ठेवायला हवे. या वचनबद्धतेमध्ये आव्हाने, संधी आणि धोक्यांसोबतच लाभदेखील सर्वांनी सामायिकपणे वाटून घेणे अपेक्षित आहे असे ते म्हणाले.
महामारीमुळे ज्या त्रासदायक स्थितीला सर्वांनाच तोंड द्यावे लागले त्या स्थितीलादेखील एक चंदेरी किनार आहे- एकमेकांना मदत करण्यासाठी सर्व देशांमध्ये बंधुभावाची भावना वाढीस लागलेली आहे. इतर कोणत्याही गोष्टीपेक्षा ह्या बंधुभावाच्या चैतन्याने एक असा भक्कम पाया उभारला आहे की ज्यावर आशादायक भागीदारी उभारण्याची संधी आपल्याला मिळाली आहे.
वैश्विकीकरणाच्या या जगात, नवे आर्थिक गुरुत्वकेंद्र म्हणून हिंद-प्रशांत प्रदेशाचे वर्णन करत, केंद्रीय मंत्री गोयल म्हणाले की, पंतप्रधान नरेंद्र मोदी यांनी सन 2015 मध्ये हिंद-प्रशांत प्रदेशाविषयीची त्यांची संकल्पना एकाच शब्दात स्पष्ट केली होती, ‘सागर’ म्हणजे संपूर्ण प्रदेशात सुरक्षितता आणि विकास. पंतप्रधानांच्या या संकल्पनेला या प्रदेशातील सर्व देशांनी मार्गदर्शक तत्व म्हणून अनुसरले पाहिजे कारण सुरक्षित आणि स्थिर स्वरूपातील हिंद-प्रशांत प्रदेश म्हणजेच सर्वांसाठी शांतता आणि समृद्धीचे वातावरण होय असे गोयल म्हणाले.
हिंद-प्रशांत प्रदेशामधील देशांमध्ये मोठ्या प्रमाणावर व्यापारविषयक करार झाले आहेत, त्यामुळे गेल्या काही काळात अनेक करांचे दर कमी झाले आहेत असे त्यांनी सांगितले. मात्र, कर बाह्य बंधनांमुळे या प्रदेशात, व्यापारात मोठे अडथळे निर्माण झाले आहेत असे ते पुढे म्हणाले. व्यापारात सुलभता आणल्यामुळे वस्तूंच्या सीमापार आदानप्रदानात सुगमता येऊ शकते.
स्वच्छ तंत्रज्ञान , पर्यटन, माल वाहतूक, शाश्वत शेती, स्टार्ट अप्स, आरोग्यसेवा, शिक्षण आणि जीवन विज्ञान या क्षेत्रांमध्ये आपण आयात-निर्यात भागीदारी वाढवू शकतो असे गोयल यांनी सांगितले. त्यांनी या प्रदेशातील विविध देशांमधील कंपन्यांना भारतात उत्पादन क्षेत्रात भक्कम पाया निर्माण करण्यासाठी आणि परस्परांच्या पुरवठा साखळ्यांमध्ये सहभागाला गती देण्यासाठी आमंत्रित केले.M.Chopade/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 146
पंतप्रधान कार्यालय
भारत-सेशेल्स उच्चस्तरीय दूरदृश्य प्रणालीद्वारे झालेल्या  कार्यक्रमात पंतप्रधानांचे भाषण
नवी दिल्ली, 8 एप्रिल 2021
राष्ट्राध्यक्ष, रिपब्लिक ऑफ सेशेल्स
माननिय वेव्हेल रामकलावान जी,
मान्यवर आमंत्रित,
नमस्कार,
आरंभी, मी राष्ट्राध्यक्ष रामकलावान जी यांना हार्दिक शुभेच्छा प्रदान करतो. ते भारताचे सुपुत्र असून, बिहारमधील गोपालगंज येथे त्यांची मुळे रुजलेली आहेत. आज त्यांच्या परसौनी या गावातीलच नव्हे तर भारतातील प्रत्येक नागरिकाला त्यांचा यशाचा अभिमान वाटतो आहे. राष्ट्राध्यक्ष म्हणून झालेली त्यांची निवड त्यांच्या सार्वजनिक सेवेप्रति समर्पणावर सेशेल्सच्या नागरिकांनी दाखवलेला विश्वास सिद्ध करते.
मित्रहो,
मला माझी 2015 मध्ये सेशेल्सला दिलेली भेट आठवते आहे. भारतीय उपसागर विभागातील देशांच्या दौऱ्यात हे माझे पहिले मुक्कामाचे ठिकाण होते. सागरी शेजारी असलेल्या भारत आणि सेशेल्समध्ये मजबूत आणि महत्वाची भागीदारी आहे.
भारताच्या ‘SAGAR’  या दृष्टीकोनाच्या केंद्रस्थानी सेशेल्स आहे. संरक्षण क्षमता विकास आणि पायाभूत सुविधा व विकासात्मक आवश्यकता साधण्याच्या प्रवासात सेशेल्सचा भागीदार असणे ही भारतासाठी सन्मानाची बाब आहे. आज या संबधातील मैलाचा दगड आपण गाठतो आहोत. आपल्या विकासात्मक भागीदारीत पूर्णत्वाला गेलेल्या अनेक नव्या प्रकल्पांचे आपण एकत्र उद्घाटन करत आहोत.
मित्रहो,
मुक्त, स्वतंत्र आणि कार्यक्षम न्यायव्यवस्था ही सर्वच लोकशाहींसाठी मोलाची बाब आहे. सेशेल्समध्ये नवीन दंडाधिकारी न्यायालय इमारतीच्या बांधणीतील सहभागाबद्दल आम्हाला संतोष वाटतो आहे. ही अत्याधुनिक इमारत कोविड-19 च्या परिक्षा घेणाऱ्या काळातही पुर्ण झाली. सखोल आणि अतूट मैत्रीचे प्रतिक म्हणून ही इमारत सदैव आठवणीत राहील.
विकासात्मक भागीदारीत भारताने नेहमीच मानवकेंद्री धोरण ठेवले आहे. याच तत्वाचे प्रतिबिंब आज उद्घाटन होत असलेल्या दहा सार्वजनिक विकासाच्या भव्य प्रकल्पामध्ये दिसून येते. हे प्रकल्प सेशेल्समधील समाजाच्या जीवनात सकारात्मक बदल घडवून आणतील.
मित्रहो,
सेशेल्सच्या सागरी संरक्षणासाठी भारत कटीबद्ध आहे. आज आम्ही भारतात निर्मित, नवीन अत्याधुनिक, वेगवान, पेट्रोलवर चालणारे जहाज सेशेल्स किनारा संरक्षण दलाकडे सुपूर्द करत आहोत. आपल्या सागरी संसाधनांचे संरक्षण करण्यासाठी हे जहाज सेशेल्सला सहकार्य करेल.
हवामानबदल ही बेटांवर वसलेल्या देशांसाठी अतिशय धोकादायक गोष्ट आहे. म्हणूनच सेशेल्समध्ये भारताच्या सहकार्याने उभारलेले एक मेगावॅटहून जास्त शक्तीचे सौर उर्जा प्रकल्प सेशेल्सला सुपूर्द करत आहोत. ‘निसर्गाची काळजी घेत विकास’ ही सेशेल्सची विकासाची प्राथमिकता हे प्रकल्प प्रतिबिंबित करतात.
मित्रहो,
कोविड महामारीशी लढ्यात भारताने सेशेल्सशी उत्तमप्रकारे भागीदारी निभावली. वेळप्रसंगी आम्ही आवश्यक ती औषधे आणि भारतीय लसींच्या 50,000 मात्रा सेशेल्सला पुरवल्या. भारतनिर्मित कोविड-19 ची लस मिळवणारे सेशल्स हे पहिले आफ्रिकन राष्ट्र आहे. महामारीपश्चात आर्थिक उभारीच्या प्रयत्नातही भारत सेशेल्ससोबत पाय रोवून उभा असेल अशी खात्री मी राष्ट्राध्यक्ष रामकलावानजी यांनी देऊ इच्छितो.
मित्रहो,
भारत-सेशेल्स मैत्री ही खऱ्या अर्थाने खास आहे, आणि भारताला या संबधांचा अभिमान आहे. मी राष्ट्राध्यक्ष रामकलावानजी आणि सेशेल्सच्या नागरिकांना पुन्हा एकदा शुभेच्छा देतो.
धन्यवाद
सर्वाना खूप धन्यवाद
नमस्ते.Jaydevi PS/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
रसायन आणि खते मंत्रालय
केंद्रीय आरोग्य मंत्री डॉ मनसुख मांडविया यांच्या अध्यक्षतेखाली आशिया पेट्रोकेमिकल उद्योग परिषद 2023
“भारत जागतिक स्तरावर पेट्रोकेमिकल्सचे नवे केंद्र बनणार आहे. आपल्या व्यवसाय पूरक धोरणांमुळे, जग भारताकडे विश्वासू भागीदार आणि गुंतवणुकीसाठी पसंतीचे ठिकाण म्हणून पाहते.” असे केंद्रीय रसायने आणि खते मंत्री डॉ मनसुख मांडविया यांनी आज दिल्ली येथे आशिया पेट्रोकेमिकल उद्योग परिषद 2023 च्या अध्यक्षपद भूषविताना सांगितले. गृहनिर्माण आणि शहरी व्यवहार, पेट्रोलियम आणि नैसर्गिक वायू मंत्री हरदीप सिंग पुरी यावेळी उपस्थित होते. “शाश्वत भविष्याची सुरुवात” अशी या कार्यक्रमाची संकल्पना होती.
सात सदस्य राष्ट्रांतील १२०० हून अधिक प्रतिनिधी तसेच युरोप, चीन, अमेरिका, मध्य पूर्व आणि इतर आशियाई देशांतील प्रतिनिधी यात सहभागी झाले होते.याशिवाय इतर प्रमुख राष्ट्रांचे वरिष्ठ सरकारी अधिकारी तसेच पेट्रोकेमिकल क्षेत्रातील प्रादेशिक आणि जागतिक भागीदारांनी या परिषदेत भाग घेतला.
डॉ. मनसुख मांडविया म्हणाले की, भारतीय रासायनिक उत्पादन उद्योग खरोखरच पेट्रोकेमिकल्ससाठी उदयोन्मुख जागतिक निर्मिती केंद्र बनला आहे.
पुढील 25 वर्षांसाठीच्या सरकारच्या दीर्घकालीन योजना म्हणजेच अमृत काळबाबत बोलताना डॉ. मनसुख मांडविया यांनी अधोरेखित केले की भारत शाश्वत विकासावर लक्ष केंद्रित करून वर्तमान आणि भविष्यातील निर्णय घेत आपली धोरणे आखत आहे.
गृहनिर्माण आणि शहरी व्यवहार, पेट्रोलियम आणि नैसर्गिक वायू मंत्री हरदीप पुरी यांनी पेट्रोकेमिकल उद्योगाच्या क्षेत्रात नवीन, लवचिक आणि आत्मनिर्भर भारताची प्रगती अधोरेखित केली.
ग्राहक व्यवहार, अन्न आणि सार्वजनिक पुरवठा मंत्रालय
खुल्या बाजार विक्री योजनेंतर्गत  15व्या ई-लिलावात बोली लावणाऱ्यां 2255 जणांना केंद्राने केली 1.89 लाख मेट्रिक टन गव्हाची आणि 0.05 लाख मेट्रिक टन तांदळाची विक्री
नवी दिल्ली, 5 ऑक्टोबर 2023
खुल्या बाजार विक्री योजनेंतर्गत 15 वा ई-लिलाव बुधवार 4 ऑक्टोबर 2023 रोजी करण्यात आला. या ई-लिलावामध्ये बोली लावणाऱ्या 2255 जणांना 1.89 लाख मेट्रीक टन गहू आणि 0.05 लाख मेट्रीक टन तांदूळ यांची विक्री करण्यात आली.यावेळी देशभरातल्या 481 गोदामातील 2.01 लाख मेट्रीक टन गहू आणि 264 गोदामांतील 4.87 लाख मेट्रीक टन तांदळाचा लि्लाव पुकारण्यात आला होता.
तांदूळ,गहू आणि गव्हाचे पीठ यांच्या किरकोळ बाजारातील किंमतीवर नियंत्रण ठेवण्यासाठी बाजारात हस्तक्षेप करण्यासाठी केंद्र सरकारनं घेतलेल्या पुढाकाराचा एक भाग म्हणून गहू आणि तांदूळ यांचे साप्ताहिक लिलाव करण्यात येत आहेत. या ई-लिलावात तांदूळ आणि गहू यांच्या खरेदीत पॅनेलवर असलेले 2247 खरेदीदार सहभागी झाले होते.
देशभरात सामान्य दर्जाच्या गव्हाची सरासरी विक्री किंमत 2185.05 रुपये प्रति क्विंटल होती तर राखीव दर 2150/ रु प्रति क्विंटल होता. शिथिल वैशिष्ट्यांअंतर्गत  असलेल्या गव्हासाठी सरासरी विक्री किंमत 2193.12 रुपये प्रति क्विंटल तर राखीव दर 2125 रुपये प्रति क्विंटल होता.
देशभरात तांदळाची सरासरी विक्री किंमत 2932.91 रुपये प्रति क्विंटल होती तर राखीव दर 2932.83/ रु प्रति क्विंटल होता.
ई-लिलावाच्या आताच्या फेरीत किरकोळ किमतीमध्ये घट करण्याचे लक्ष्य साध्य करण्यासाठी खरेदीदारांना कमाल 10 टनापासून 100 टन गहू तर 10 टनापासून 1000 टन तांदूळ खरेदीची मुभा आहे. यामुळे छोट्या तसंच खरेदी साखळीत सहभागी झालेल्या परिघावरच्या घटकाना प्रोत्साहन मिळेल आणि त्यामुळे जास्तीत जास्त खरेदीदार पुढे येतील आणि त्यांना त्यांच्या पसंतीच्या गोदामातील हव्या त्या प्रमाणातील धान्यासाठी बोली लावता येईल,
साठेबाजी होऊ नये म्हणून देशांतर्गत खुल्या बाजारातील विक्री योजनेअंतर्गत होणाऱ्या गहू खरेदीपासून व्यापाऱ्यांना दूर ठेवण्यात आले आहे आणि खुल्या बाजारातील विक्री योजनेतील गहू खरेदीदार असलेल्या आणि गव्हावर प्रक्रिया करणाऱ्यांच्या धान्य दळणाऱ्या गिरण्यांवर लक्ष ठेवून त्यांची तपासणी केली जात आहे. देशभरात 04/10/2023 पर्यंत अशा 1229 तपासण्या केल्या गेल्या.
N.Meshram/V.Sahjrao/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 42
माहिती आणि प्रसारण मंत्रालय
69 व्या बर्लिन आंतरराष्ट्रीय चित्रपट महोत्सवात ‘इंडिया नेटवर्किंग गाला’चे आयोजन
इफ्फीच्या सुवर्ण महोत्सवासाठी भारताकडून निमंत्रण
कान फिल्म मार्केट 2019 मधील भारताचा सहभाग आणि कान चित्रपट महोत्सवात इफ्फीचे स्थान याबाबत चर्चा
नवी दिल्ली, 11 फेब्रुवारी 2019
बर्लिन आंतरराष्ट्रीय चित्रपट महोत्सव  2019 च्या पार्श्वभूमीवर भारतीय शिष्टमंडळाच्या वतीने इंडिया नेटवर्किंग कार्यक्रमाचे आयोजन करण्यात आले. या प्रसंगी चित्रपट महोत्सवांचे प्रमुख, आंतरराष्ट्रीय चित्रपट संघटना, चित्रपट संस्था आणि, भारताबरोबर या क्षेत्रात सहकार्य करण्यास उत्सुक असलेल्या प्रख्यात चित्रपट निर्मिती संस्था आदी उपस्थित होते.
या वर्षाच्या शेवटी होणाऱ्या इफ्फीच्या सुवर्ण महोत्सवासाठी भागीदारी विकसित करणे तसेच चित्रपटांच्या सह-निर्मितीसाठी यशस्वी बंध निर्माण करणे आदी विषयांवर यावेळी चर्चा करण्यात आली. चित्रपट चित्रीकरणासाठी संपर्क केंद्र म्हणून काम करण्यासाठी www.ffo.gov.in या वेब पोर्टल द्वारे भारतात चित्रपट सुलभीकरणासाठी सरकारच्या धोरणात्मक उपक्रमांविषयी तसेच सिनेमॅटोग्राफ कायद्यामध्ये सुधारणा करुन फिल्म पायरसीवर नियंत्रण आणण्याच्या प्रयत्नांविषयी सहभागी प्रतिनिधींना यावेळी माहिती देण्यात आली.
तत्पूर्वी, कान फिल्म मार्केट 2019 मधील भारत सरकारच्या सहभागाबद्दल भारतीय चित्रपटमंडळाने कान चित्रपट महोत्सवाचे सेल्स अँड ऑपरेशन्सचे प्रमुख मोड एम्सन, यांची भेट घेतली.
चीन इंटरनॅशनल चिल्ड्रन फिल्म फेस्टिवलचे अध्यक्ष होउकेमिंग, एआरएस व्हिडिओर स्टुडिओचे निर्माता अण्णा समर्त्सेवा, इकोईएम एसएचे अध्यक्ष आणि मुख्य कार्यकारी अधिकारी पॅनो कुआनीस यांची देखील भारतीय शिष्टमंडळाने भेट घेतली. इफ्फीच्या सुवर्ण महोत्सवात ग्रीस सरकार सक्रियपणे सहभागी होईल असे पॅनो कुआनीस म्हणाले. या सहभागामुळे उभय देशांमधील संबंध अधिक दृढ होतील असा विश्वास त्यांनी यावेळी व्यक्त केला.
आंतरराष्ट्रीय चित्रपट महोत्सव आणि विविध संस्थांनी, भारत आणि इफ्फी 201 9 सोबत सहकार्याबाबत इच्छा व्यक्त केली असून, त्यामुळे भारताला चित्रपटाचे केंद्र बनवण्याच्या दिशेने मीडिया आणि मनोरंजन उद्योगासाठी आकर्षक विकास संधी उपलब्ध होणार आहेत.
N.Sapre/S.Tupe/P.Malandkar
(Visitor Counter : 66